Boer deur mond geskiet op Oos-Kaap plaas | Maroela Media
Boer deur mond geskiet op Oos-Kaap plaas
Drie mans het Vrydagoggend 'n boer op 'n plaas in die Aberdeen-distrik in die Oos-Kaap buite sy huis oorval en deur die mond geskiet.
Ao. Clive Aerens, polisiewoordvoerder, het aan Maroela Media gesê die 44-jarige boer was op pad na sy voertuig toe die mans hom ongeveer 100m van die huis oorval het. "Die mans het hom geskiet en daarna weggehardloop. Niks is gesteel nie," het Aerens gesê.
"Dit is nog nie duidelik wat die motief vir die aanval was of hoekom die verdagtes weggehardloop het nie. Dalk het een van die werkers op die plaas hulle die skrik op die lyf gejaag."
Aerens het gesê die boer is deur sy mond geskiet, van die een wang na die ander. Hy kon daarin slaag om self die polisie te bel en is later na 'n hospitaal in George geneem.
"Twee verdagtes is vandag in 'n informele nedersetting daar naby vasgetrek en ingeneem vir ondervraging en 'n uitkenningsparade. Een van hulle is reeds positief geïdentifiseer as een van die verdagtes wat glo betrokke was. Die polisie is nog besig met die ander verdagte," het Aerens gesê.
Hy het gesê een of meer verdagtes sal Maandag in die hof verskyn.
Lees die reeks indiepte-artikels wat Maroela Media in Februarie oor plaasaanvalle in SA gedoen het hier.